1. mars innførte Oslo en ny ordning som gjør at passasjerer kan ta med sykkelen gratis på banen utenfor rushtiden. Målet er å få enda flere til å bruke pedalkraft.

– Er dette også vurdert for Bybanen i Bergen?

– Foreløpig er det ikke planlagt å gjøre endringer knyttet til sykkel, sier kommunikasjonsrådgiver Ingrid Dreyer i Skyss.

Påpeker forskjeller

Dreyer gjør oppmerksom på en viktig forskjell mellom T-bane og bybane, nemlig størrelsen og plassen ombord.

– T-banen i Oslo er bredere enn Bybanen (og lengre), og har vesentlig romsligere ståplass om bord, i tillegg til bredere dører, sier Skyss-talskvinnen til Fanaposten.

Prøveprosjekt

Gratisordningen i Oslo er midlertidig og skal evalueres til høsten, når kommende sykkelsesong er over. Guri Melby er byråd for samferdsel og miljø. Hun har stor tro på gratisløsningen:

– Vi ønsker at flere skal sykle, og håper dette skal gjøre det enda lettere å ta sykkelen i bruk, sier Melby (V) til budstikka.no

I tidsrommet klokken 07–09 og 15–18 vil det fortsatt koste deg barnebillett om du vil ha med tohjulingen på banen i Oslo.